# **KVARTALNI MONITOR BR. 51**

***Saopštenje za medije***

**BEOGRAD, 22. mart 2018** – Autori najnovijeg, 51. broja Kvartalnog monitora, u izdanju Ekonomskog fakulteta u Beogradu i FREN-a, istakli su sledeće**: Prethodnu, 2017. godinu, obeležila je kombinacija pozitivnih i negativnih makroekonomskih kretanja**. Sa pozitivne strane najvažnija poboljšanja odnose se na javne finansije, nisku i stabilnu inflaciju i umereno povećanje zaposlenosti. Glavni negativni trendovi bili su slab privredni rast od svega 1,9%, koji je bio praktično najniži u čitavoj Centralnoj i Istočnoj Evropi, snažno pogoršanje spoljnotrgovinskog deficita i zastoj u sprovođenju strukturnih reformi.

Uočene makroekonomske slabosti nameću potrebu da Vlada i NBS na te izazove odgovore adekvatnim ekonomskim politikama i ubrzanjem refrormi. Neposredni razlog zbog koga Srbija dugoročno zaostaje u odnosu na uporedive zemlje je manjak investicija. Za trajno ubrzanje privrednog rasta neophodno je da se povećaju domaće investicije, odnosno  **da se povećaju javne investicije, investicije javnih preduzeća i privatne investicije**, **koje predstavlju ključni generator rasta u dugom roku.** Povećanje javnih investicija i investicija javnih preduzeća je uslov za ubrzanu izgradnju moderne saobraćanje, energetske i komunalne infrastrukture, ali i za unapredjenje uprave, obrazovanja, nauke i zdravstva, a za to je neophodna kompetentija i poštenija admistracija.Zapovećanje domaćih privatnih investicija, koje su sada kritično male, presudno je uspostavljanje vladavine prava, povećanje efikasnosti državne administracije, smanjenja korupcije, izgradnja infrastrukture i unapredjenje obrazovnog sistema.

**U 2018. očekujemo rast BDP-a od oko 4%.** Privredna kretanja u poslednja dva kvartala 2017. ukazuju da je trend rasta BDP-a sa kojim se ulazi u 2018. oko 3%. Budući da u 2018. očekujemo oporavak poljoprivrede kao i relativno visok rast proizvodnje električne energije to će dodati na postojeće trendove rasta privrede još jedan procentni poen. Zbog loših rezultata u prvom kvartalu prethodne godine u prvom kvartalu ove godine od oko 4,5%, ali visok rast u prvom kvartalu ne bi trebalo tumačiti kao prognozu rasta za celu godinu.

U 2018. očekujemo slične trendove kretanja zaposlenosti kao u 2017, tj. da će zaposlenost da nastavi da raste sa stopom od 2-3%. Rast plata mogao bi nešto da se ubrza, jer su početkom godine povećane plate u opštoj državi (oko 500.000 zaposlenih) za oko 9% u proseku, a takođe, donesena je odluka i da se minimalna zarada poveća za 10%, što se odnosi i na javni i na privatni sektor. **Dodatno povećanje plata koje najavljuje planira Vlada za zaposlene u javnom sektoru povećalo bi makroekonomske neravnoteže, kao i jaz u odnosu na privatni sektor**.

**Kretanja u platnom bilansu u 2017. bila su nepovoljna, jer je tekući deficit povećan, sa 3,1% BDP-a (1,1 mlrd evra) koliko je iznosio u 2016. godini na 5,7% BDP-a (2,1 mlrd evra) u 2017**. godini. Iza ovog pogoršanja najvećim delom stoji brži rast uvoza od izvoza, što je dovelo do povećanja spoljnotrgovinskog deficita za 820 mln evra, ali i odliv kapitala po osnovu isplate dividendi. Porast nivoa deficita u trgovinskoj razmeni tokom 2017. godine nastao je usled: rasta uvoznih cena, smanjenja suficita u trgovini poljoprivrednim proizvodima, kao i osetnog jačanja dinara.

**Dinar je nominalno ojačao u odnosu na evro za 4%, a u odnosu na američki dolar čak za 15,4%.** Budući da je tokom 2017. inflacija u Srbiji bila veća nego u zemljama Evrozone i SAD, realna apresijacija dinara u prošloj godini bila je još izraženija od nominalne. Jačanje dinara često ima podršku javnosti jer obara inflaciju, povećava kupovnu moć stanovništva, smanjuje zaduženost deviznih dužnika. Međutim, **dugoročne posledice preteranog jačanja dinara su štetne** budući da ozbiljno narušava cenovnu konkurentnost privrede Srbije, povećava spoljene deficite i usporava rast privrede, podstiče rebalansiranje ekonomije ka domaćoj potrošnji i nerazmenjivim uslugama umesto ka izvozu i šalje pogrešne signale za investitore.

Ostvareni fiskalni rezultat u 2017. nesporno je dobar i on pozitivno utiče na održivost javnih finansija i relativno snažno smanjenje javnog duga. **Srbija ne bi trebalo u 2018. i narednim godinama da teži ostvarivanju fiskalnih suficita, jer je to nepotrebno sa stanovišta javnih finansija, a štetno za rast privrede.** Umesto toga, trebalo bi pojačati napore za efikasniju realizaciju javnih investicija, tako da se one povećaju sa sadašnjih oko 3% BDP-a na preko 4,5% BDP-a, što bi, procenjujemo, umesto budžetskog suficita rezultiralo manjim fiskalnim deficitom od 0,5-1% BDP-a. Drugo ekonomski je poželjno odustajanje od uzimanja dividendi javnih preduzeća, a ukoliko i nakon toga bude postojao fiskalni prostor on bi se mogao iskoristi za odredjeno fiskalno rasterećenje zarada

*„Kvartalni monitor“ je publikacija u izdanju Ekonomskog fakulteta u Beogradu i FREN-a.*